Norske Sarah kan bli Estlands håp i Eurovision
Sarah Murray (35) er norsk, bor i Chile og har mulighet til å delta for Estland i Eurovision Song Contest. Estlands nasjonale finale, Eesti Laul, arrangeres i Tallinn lørdag. Dit ble Sarah Murray og duettpartner Uudo Sepp sendt direkte før jul med låten «Still Love». – Vi ble en av dommernes favoritter, så det var utrolig morsomt å komme direkte til finalen. Jeg har troen – det er et sterkt heat, men alt kan skje. Vi har iallfall jobbet ræva av oss, sier Sarah Murray på telefon fra Tallinn mellom prøvene foran lørdagens finale. Den offisielle videoen til «Still Love» kan du se og høre HER! Men hvordan havner en norsk kvinne (med irsk far og født på Sri Lanka ...), bosatt i Chile, i en MGP-finale i Estland? Kortversjonen er utferdstrang og kuldevegring. 24 år gammel sluttet hun i jobben i Klinikk for alle og reiste rundt i Asia ett år. – Jeg elsker Norge, familien og vennene mine der, men jeg ville oppleve verden og andre kulturer. Og jeg har aldri vært glad i kulden, innrømmer hun. Musikk har vært hennes lidenskap siden krabbestadiet, og i Asia merket hun at det var interesse for sangene hennes. – Jeg har alltid hatt lyst til å jobbe som sangerinne, men det var ikke før jeg begynte å synge på reisene mine at jeg merket at jeg kanskje kunne gjøre noe med det. Lysten til at det skulle bli mer enn et hobby var alltid der, forteller hun. Her varmer Uudo Sepp og Sarah Murray opp stemmene i et løssluppent øyeblikk denne uken (se opp for et par norske fyndord ...): Den interessen hadde hun i bakhodet da hun følte seg ferdig med Asia og blinket ut Sør-Amerika som neste reisemål. Hun bodde i Uruguay ett år, før hun flyttet til Chiles hovedstad Santiago. Der jobbet hun seg opp som både artist og modell. – Det ballet på seg og plutselig hadde jeg fulltidsjobb. Nå kan jeg leve av det, sier en fornøyd Sarah Murray. Kjærligheten gikk ikke like bra. Hun forteller at etter å ha kommet seg ut av et dårlig forhold som tok fra henne mye selvtillit, fikk hun god hjelp til å bygge seg selv opp igjen av sin beste venninne i Santiago. Og hun er fra Estland. – Hun foreslo at jeg skulle bli med henne hjem til Estland. Jeg hadde tenkt å være der et par uker. Det ble fem måneder. For selvfølgelig måtte Sarah Murray synge og spille også i Estland, og da hun dro tilbake i fjor hadde hun allerede et publikum i landet. Etter hvert ble hun kontaktet av apparatet rundt den nasjonale stjernen Uudo Sepp som var på leting etter en kvinnelig duettpartner. – Jeg trodde virkelig ikke jeg var i samme liga som Eurovision, men da jeg hørte sangen, tenkte jeg at denne må jo være skrevet for meg. Hun ler. – Det eneste som kan få meg tilbake til Europa på vinterstid er Eurovision! Duetten «Still Love» er en bittersøt kjærlighetssang som svært mange – inkludert hun selv – kan relatere seg til, mener hun. – Det kan være en sang til din partner, til en gammel flamme, til familie eller til noen du har et avstandsforhold til. Den har både vemod og melankoli i seg og kan få deg til både å smile og felle en tåre. Jeg føler meg virkelig knyttet til teksten i den, sier hun. På lørdag kommer Sarah Murray også til å se norske flagg i salen i Tallinn, der blant andre mor, far, venninner og to av seks søsken kommer til å sitte. – Jeg har heldigvis veldig god kontakt med dem, og de er veldig støttende. Det varmer!
Norske Sarah Murray (35) bor i Chile og kan delta i Eurovision for Estland med duettpartner Uudo Sepp og låten «Still Love». De gikk direkte til finalen i Eesti Laul, Estlands nasjonale finale, som arrangeres lørdag i Tallinn. Murray har bodd og jobbet som sanger og modell i Chile etter å ha reist rundt i Asia. Hun ble kjent med Estland gjennom en venninne og endte opp med å få tilbud om å synge duett med den nasjonale stjernen Uudo Sepp.